Vally Heyerdahl

Valentine Vally Marie Heyerdahl (født 12. januar 1859 i Furnes, død 21. januar 1920 i Kristiania) var en norsk komponist og pianist.

Liv og virke 
Vally Heyerdahl var pianoelev hos Erika Nissen, før hun studerte hos Xaver Scharwenka i Berlin. Hun studerte harmonilære og komposisjon hos Johan Selmer.

Heyerdahl komponerte flere stykker for en stemme og klaver, korverker og stykker for klaver sammen med fiolin eller cello. Hun tonesatte blant annet tekster av Henrik Ibsen, Bjørnstjerne Bjørnson og Vilhelm Krag. 

Hun døde i 1920 etter «lange og tunge lidelser».
Hennes verker Andante funebre og Lær mig o skog at visne glad ble fremført på orgel ved hennes bisettelse.

Familie 
Vally Heyerdahl var datter av overrettssakfører og stortingsmann Harald Heyerdahl av slekten Heyerdahl og Anne Marie Lithander, og søster av politiker og forfatter Ragna Hørbye og politiker og forfatter Thora Lund. Hun forble ugift.

Verker i utvalg 
 Das Grab (en stemme og piano)
 Herre, tag i din sterke haand (en stemme og piano, etter tekst av Bjørnstjerne Bjørnson)
 Der står en sorg (et steds i mit liv) (en stemme og piano, etter tekst av Vilhelm Krag)
 Eg var so full av gleda (en stemme og piano)
 Salme til fædrelandet (O Gud som himlen har i eie) (blandet kor, etter tekst av Abraham Grimstvedt)
 Julekveld (damekor)
 Vuggevise (cello eller fiolin og piano)
 Andante funebre (orkester, også arrangert for orgel)
 Lær mig o skog at visne glad (også arrangert for orgel)
 Spillemænd (sang til tekst av Henrik Ibsen)
 Til hende stod mine tanker (sang til tekst av Henrik Ibsen)
 Festmarsj

Referanser

Kilder 
 

Norske komponister
Norske pianister
Personer fra Ringsaker kommune